Na temelju članka 36. stavka 13. Zakona o održivom gospodarenju otpadom („Narodne novine“ broj 94/13 i 73/17; dalje u tekstu: Zakon) i članka 36. Statuta Grada Oroslavja (“Službeni glasnik Krapinsko zagorske županije broj 16/09, 13/13 i 19/18) Gradsko vijeće grada Oroslavja na svojoj 13. sjednici održanoj dana 27. 11. .2018. godine donijelo je

**ODLUKU**

**o mjerama za sprečavanje nepropisnog odbacivanja otpada i mjerama za uklanjanje odbačenog otpada**

**Članak 1.**

Ovom se Odlukom utvrđuje način provedbe:

1. Mjera za sprečavanje nepropisnog odbacivanja otpada
2. Mjera za uklanjanje nepropisno odbačenog otpada.

Kada uklanjanje odbačenog otpada podrazumijeva mjere koje nisu uređene ovom

Odlukom, primijeniti će se Zakon neposredno.

**Članak 2.**

Mjere iz članka 1. točke 1. ove Odluke uključuju:

1. uspostavu sustava za zaprimanje obavijesti o nepropisno odbačenom otpadu,

2. uspostava sustava evidentiranja lokacija odbačenog otpada,

3. provedbu redovitog godišnjeg nadzora područja jedinice lokalne samouprave radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada.

**Članak 3.**

U Gradu Oroslavju uspostavljen je sustav za zaprimanje obavijesti o nepropisno odbačenom otpadu, kao i sustav evidentiranja lokacija odbačenog otpada na području Grada Oroslavja.

Radi provedbe mjera iz članka 1. točke 2. Ove Odluke komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru).

Rješenjem iz stavka 1. ovoga članka određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje tom vrstom otpada u roku koji ne može biti duži od 6 mjeseci od dana zaprimanja rješenja.

Protiv rješenja iz stavka 1. ovoga članka može se izjaviti žalba Upravnom odjelu za prostorno uređenje , gradnju i zaštitu okoliša Krapinsko-zagorske županije.

**Članak 4.**

Istekom roka određenog rješenjem iz članka 3. stavka 3. ove Odluke komunalni redar utvrđuje ispunjavanje obveze određene rješenjem.

Ako komunalni redar utvrdi da obveza određena rješenjem nije izvršena, Grad Oroslavje dužan je osigurati uklanjanje tog otpada predajom ovlaštenoj osobi za gospodarenje tom vrstom otpada.

**Članak 5.**

Ako komunalni redar utvrdi postojanje opravdane sumnje da je opasni ili drugi otpad odbačen na nekretnini čiji vlasnik, odnosno posjednik, ako vlasnik nekretnine nije poznat, odnosno osoba koja, sukladno posebnom propisu, upravlja određenim područjem (dobrom), ne dopušta pristup radi utvrđivanja činjeničnog stanja u vezi odbačenog otpada, komunalni redar ovlašten je zatražiti nalog suda i asistenciju djelatnika ministarstva nadležnog za unutarnje poslove radi pristupa na nekretninu u svrhu utvrđivanja činjenica.

**Članak 6.**

Grad Oroslavje dužan je podatke utvrđene rješenjem iz članka 3. ove Odluke mjesečno unositi u mrežnu aplikaciju sustava evidentiranja lokacija odbačenog otpada.

**Članak 7.**

Gradonačelnik Grada Oroslavja dužan je izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz članka 1. Ove Odluke podnijeti Gradskom vijeću Grada Oroslavja do 31. ožujka tekuće godine za prethodnu kalendarsku godinu.

Gradsko vijeće dužno je, temeljem izvješća iz stavka 1. ovoga članka, donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada.

Sredstva za provedbu mjera iz stavka 2. ovoga članka osiguravaju se u proračunu Grada Oroslavja.

**Članak 8.**

Grad Oroslavje ima pravo na naknadu troška uklanjanja otpada iz članka 4. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio.

**Članak 9.**

Redovni godišnji nadzor područja Grada Oroslavja radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada vrši komunalni redar Grada Oroslavja.

**Članak 10.**

Ova Odluka stupa na snagu danom objave u „Službenom glasniku Krapinsko-zagorske županije“.

KLASA: 021-04/17-01/01

URBROJ:2113/01-01/01-18-13

U Oroslavju, 27. 11. 2018. godine

PREDSJEDNIK

GRADSKOG VIJEĆA:

Stanko Čičko